b"\n_START_ARTICLE_\nLa Sallida\n_START_SECTION_\nHidrologia, flora i fauna\n_START_PARAGRAPH_\nLa hidrologia de la zona est\xc3\xa0 clarament marcada per la pres\xc3\xa8ncia del riu Francol\xc3\xad i, a m\xc3\xa9s, del seu afluent l'Anguera, el qual conflueix en l'espai descrit. Tamb\xc3\xa9 cal destacar les diferents rescloses presents a la zona sud de l'espai que, a part de regular el pas d'aigua cap al rec de la comunitat de regants de la Sallida, atorguen unes particularitats ecol\xc3\xb2giques d'inter\xc3\xa8s. _NEWLINE_A l'espai de la Sallida s'hi poden trobar petites taques de la vegetaci\xc3\xb3 potencial (Quercetum-ilicis galloprovinciale), combinada amb comunitats t\xc3\xadpiques de ribera. No obstant aix\xc3\xb2, les comunitats potencials forestals de ribera no es troben presents degut a la transformaci\xc3\xb3 provocada pels humans. _NEWLINE_Aix\xc3\xad, l'estrat arbori es troba \xc3\xbanicament representat per alguns exemplars a\xc3\xafllats d'\xc3\xa0lbers (Populus alba), gatells (Salix atrocinerea), i freixes (Fraxinus sp.), i una plantaci\xc3\xb3 artificial de plataners (Platanus hyspanica). L'estrat arbustiu \xc3\xa9s protagonitzat per peus de sa\xc3\xbcc (Sambucus nigra), canya americana (Arundo donax) i sobretot per grans extensions de comunitats helof\xc3\xadtiques de cany\xc3\xads (Phragmites communis.) i boga (Typha latifolia.). _NEWLINE_La zona d'estudi t\xc3\xa9 una elevada diversitat d'esp\xc3\xa8cies. Mereixen especial atenci\xc3\xb3 les esp\xc3\xa8cies de gripaus que es troben estrictament protegides: gripau paridor (Alytes obstetricans) i gripau corredor (Epidalea calamita). La majoria de les esp\xc3\xa8cies de r\xc3\xa8ptils protegides detectades tamb\xc3\xa9 estan associades a medis aqu\xc3\xa0tics o hidr\xc3\xb2fils: b\xc3\xadvia (Chalcides bedriagai), serp d'aigua escur\xc3\xa7onera (Natrix maura) i serp d'aigua de collar (Natrix natrix). Les diferents esp\xc3\xa8cies de ratapatxecs presents a l'aiguabarreig, moltes d'elles classificades com a esp\xc3\xa8cies vulnerables, s\xc3\xb3n els mam\xc3\xadfers que demanen m\xc3\xa9s atenci\xc3\xb3. Per\xc3\xb2 si hi ha un grup que destaca \xc3\xa9s el dels ocells al tractar-se aquesta \xc3\xa0rea d'una zona humida, on hi trobem m\xc3\xa9s de 50 esp\xc3\xa8cies sedent\xc3\xa0ries, la majoria d'elles protegides per la legislaci\xc3\xb3 vigent, entre les quals destaquen el bernat pescaire (Ardea cinerea), l'aligot com\xc3\xba (Buteo buteo), el xoriguer com\xc3\xba (Falco tinnuculus), el rascl\xc3\xb3 (Rallus aquaticus), la polla d'aigua (Gallinula chloropus) i el blauet (Alcedo atthis).\n_START_SECTION_\nPressi\xc3\xb3 humana i conservaci\xc3\xb3 de l'espai\n_START_PARAGRAPH_\nLa zona humida de la Sallida ha sofert hist\xc3\xb2ricament una forta pressi\xc3\xb3 humana, sobretot d'infraestructures lineals (Tren d'Alta Velocitat, carretera N-240...) i abocament de deixalles. Aix\xc3\xb2, al llarg del temps, va produir un fort deteriorament de la qualitat ambiental del medi natural adjacent i un augment d'esp\xc3\xa8cies vegetals al\xc2\xb7l\xc3\xb2ctones i fortament invasores que provocaven la degradaci\xc3\xb3 dels h\xc3\xa0bitats naturals de flora i fauna.  _NEWLINE_La qualitat de l'aigua comen\xc3\xa7a a millorar amb la posada en marxa de l'EDAR del nucli de Montblanc que des de principis del segle XXI aboca les seves aig\xc3\xbces ja depurades al riu i el tancament d'algunes ind\xc3\xbastries contaminants riu amunt. _NEWLINE_A m\xc3\xa9s, l'Ajuntament de Montblanc considera la zona d'alt valor natural i ha signat un acord de cust\xc3\xb2dia amb l'associaci\xc3\xb3 CEN per la  restauraci\xc3\xb3 amb varietats locals d'esp\xc3\xa8cies aut\xc3\xb2ctones per convervar-ne la diversitat gen\xc3\xa8tica, alhora que s'ha creat una petita \xc3\xa0rea de lleure per potenciar l'educaci\xc3\xb3 ambiental, el coneixement del medi i que apropin aquest indret de nou a la ciutadania de Montblanc i la comarca."